Ялх эзар гергга адам ду Нохчийчохь доьза дайна. Уьш шайн х1усамашкара д1абигнарш бу, тайп-тайпана ц1ераш а тихкина. Ницкъ, дарж, ахча долчийн хьежамашна, церан хетаршна, идеологина резабоцурш, я царна шайна реза бац аьлла хетарш бу и доьза байнарш. Оцу муьрехь Нохчийчохь хьаьшнера нохчалла. Уггаре а хьалха нохчаллин коьрта билгало хилла лаьтта нохчийн мотт. Зорбанехь арадолуш дацара нохчийн маттахь «Стела1ад», «Орга» журналаш, «Даймохк» газет. Цхьа а х1ума деш дацара къоман культура кхио. Къоман культура муха кхиайо, нохчийн меттан сий-ларам беш ца хилча? Къоман мел долу сийлахьниг емалдеш «нохчийн пачхьалкх» еш бара нохчийн «патриоташ», кхечу пачхьалкхашкара векалш а. Муьлххачу а къоман сийлахь мехалла ю цуьнан мотт. Т1амо йохийна мел йоккха г1ишло, юрт, г1ала а юхаметтах1оттало. Бакъду, уьш юхаметтах1иттош а дуккха а къахьега деза, 1аламат дукха харж а еш.